Versindaba » Blog Archive Charles Tait. Die pampoenvreter : Versindaba
Charles Tait. Die pampoenvreter
'n Anderman het gekyk hoe 'n Man 'n pampoen koop vir sy verjaardag die sestiende September. Deur die vuil ruit van 'n bus het hy hom sien die pampoen in 'n ou koerant toevou en dit sorgvuldig onder sy arm hou. Later het hy met die bol ongemaklik tussen die ander reisigers deur kom skommel totdat hy 'n plekkie kon kry om te sit. 'n Grommende geluid het vanaf sy rigting gekom en die klank het teen die metaaldak geëggo dat almal omkyk. Hy het ongemaklik die pampoen stywer teen hom gedruk. Die Anderman het besluit om hom te agtervolg. Hier is 'n slang in die gras. Het hy gedink. Een wat nog sy eie stert gaan insluk. Nie lank nie was hulle voor 'n vyfverdieping-woonstel en dis daar waar die Anderman moes wag toe die pampoen sug en saam met die Man in sy arms by die trappe op verdwyn. Jare het verby gegaan, die maan het verbrokkel en in die see geval. Dis eers toe dit torings van Babel inmekaar stort voor hy weer die pampoen sien. Saam is hulle na Union Square toe om 'n pampoen te koop vir die Man se verjaardag die sestiende September. Hy het hom dié keer in 'n plastieksak gedra. Versigtig het hy huis toe geloop en senuweeagtig met sy baard gespeel. Dit het gelyk asof hy wil weghardloop vir die maan. So 31 treë agter hom het die Anderman geloop en hulle het hand geskud voor die pampoen in die hysbak op is na die 12de verdieping. Die Anderman het in die goeie oranje son sit en bak. Totdat die polisie met 'n geloei verby gestorm kom. Hulle het vir hom gesê 'n terroris bly hier. Hy moet trap. Nie lank daarna nie sien die Anderman hom weer – die Man met die begeerte om vir hom 'n pampoen te koop vir sy verjaardag die suffelste September. My tjomme, my gabba, my tjaaina!, het die Anderman geskree, maar die Man kon hom nie hoor nie. Die eende maak te veel geraas in die Swartland se modder. Geluk, het die Anderman vir homself gesê met 'n mond vol kaneel en pampoen. Mag die pitte wat jy gesaai het nooit deur die maan opgesluk word nie, op jou verjaarsdag die suffelste September.
Wednesday, September 17th, 2014 | Uncategorized.
2 Kommentare op "Charles Tait. Die pampoenvreter"
karla mulder :
September 17th, 2014 at 09:58
Wanneer 'n digter eer gee aan 'n ander digter deur woorde op papier neer te skryf, gebeur iets wat woorde nie kan beskryf nie. Dis wat in die stuk gebeur.
September 17th, 2014 at 19:25
Anderman: So deur hierdie pampoenbril bekyk (want die ingewikkelde maneuwers oor die jare heen was eintlik om insae te probeer kry in die prosesse van groei) wil dit lyk asof jy nou hierdie ritueel oor mag neem, pens en pootjies, en met 'n veel beter kans op sukses. Dit trouens reeds gedoen en vermag het. Of daar enige voordele saamgaan met die plegtigheid, of daar enigiets te leer sou wees, sal ek nie weet nie. Miskien 'n meer intieme en konfliktuele verhouding met die maan. Maar 'aansteek' is seker ook reeds 'n manier van 'aangee'. En dis in ieder geval nou te laat want 'kyk' is ook besitname. Die bybie is joune…